CELEX: 
Language: fi
Date: 2020-10-30 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2018/848 liitteen III muuttamisesta tiettyjen luonnonmukaisesti tuotettujen tuotteiden merkinnöissä annettavien tietojen osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Uuden luonnonmukaista tuotantoa koskevan asetuksen hyväksymisen jälkeen on tarpeen antaa delegoitu asetus luonnonmukaisten tuotteiden yksityiskohtaisia tuotantosääntöjä koskevan asetuksen (EU) 2018/848 muuttamisesta. Muutokset liittyvät keruuseen, pakkaamiseen, kuljetukseen ja varastointiin, kun kyseessä on luonnonmukaisessa tuotannossa asetuksen (EU) 2018/848 mukaisesti sallittu muu kuin luonnonmukainen rehu ja rehukasvien siemenseokset. Tuottajien on saatava perusteelliset tiedot tällaisten tuotteiden koostumuksesta voidakseen noudattaa luonnonmukaista tuotantoa koskevia sääntöjä.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Säädöksestä keskusteltiin perusteellisesti jäsenvaltioiden kanssa luonnonmukaista tuotantoa käsittelevässä asiantuntijaryhmässä sekä luonnonmukaisen tuotannon alan tärkeimpien järjestöjen eli IFOAMin (Kansainvälinen luomualan järjestöjen liitto), COPA-COGECA:n (Maatalouden tuottajajärjestöjen keskusjärjestö) ja EOCC:n (Euroopan luonnonmukaisten tuotteiden sertifioijien neuvosto) kanssa. Maatalouden ja maaseudun kehittämisen pääosasto teki näitä sääntöjä laatiessaan läheistä yhteistyötä muiden pääosastojen kanssa näiden erityisasiantuntemuksen alalla. WTO-kumppaneille ilmoitettiin asiasta ja yleinen julkinen kuuleminen järjestettiin. Yleisen julkisen kuulemisen jälkeen säädöstä muutettiin hieman oikeusvarmuuden lisäämiseksi sikäli kuin kyseessä ovat siemenseosten mahdolliset muut käyttötarkoitukset kuin rehu, sanotun kuitenkaan rajoittamatta direktiivin 66/401/ETY soveltamista, ja mahdollinen saateasiakirjan vaihtoehtoinen käyttö rehun pakkauksissa olevien merkintöjen sijasta. 
            
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tässä delegoidussa säädöksessä vahvistetaan täydentävät säännöt, jotka koskevat rehutuotteiden ja rehukasvien siemenseosten pakkaamista ja kuljetusta toisille toimijoille tai toisiin yksiköihin.
            
            
               KOMISSION DELEGOITU ASETUS (EU) …/…,
            
            
               annettu 30.10.2020,
            
            
               Euroopan parlamentin ja neuvoston asetuksen (EU) 2018/848 liitteen III muuttamisesta tiettyjen luonnonmukaisesti tuotettujen tuotteiden merkinnöissä annettavien tietojen osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta 30 päivänä toukokuuta 2018 annetun Euroopan parlamentin ja neuvoston asetuksen (EU) 2018/848
                  1
                ja erityisesti sen 23 artiklan 2 kohdan a alakohdan,
            
            
               sekä katsoo seuraavaa:
            
            
               (1)Asetuksen (EU) 2018/848 III luvussa vahvistetaan luonnonmukaiseen tuotantoon sovellettavat tuotantosäännöt, kun taas mainitun asetuksen liitteessä III vahvistetaan muun muassa luonnonmukaisten ja siirtymävaiheen tuotteiden pakkaamista ja kuljetusta koskevat säännöt. Kyseisen liitteen 2.1 kohdassa erityisesti edellytetään, että tietyt tiedot on ilmoitettava merkinnöissä tai saateasiakirjassa.
            
            
               (2)Yksi luonnonmukaisen tuotannon periaatteista on, että kotieläimiä ja vesieläimiä on ruokittava luonnonmukaisella rehulla. Tuotantosäännöt sallivat kuitenkin tietyin edellytyksin tiettyjen muiden kuin luonnonmukaisten rehuaineiden ja siirtymävaiheen tuotannosta peräisin olevien rehuaineiden käytön. 
            
            
               (3)Luonnonmukaista tuotantoa koskevien sääntöjen noudattamiseksi toimijoiden olisi saatava asianmukaiset tiedot käyttämästään rehusta. Toimijoiden olisi erityisesti tiedettävä, onko rehu sallittu luonnonmukaisessa tuotannossa, ja mikä on luonnonmukaisten, siirtymävaiheen ja muiden kuin luonnonmukaisten yhdisteiden täsmällinen koostumus sekä osuus rehussa.
            
         
         
            
               (4)Kasvien lisäysaineiston, mukaan lukien siemenet, jota käytetään kasvien tai kasvituotteiden luonnonmukaiseen tuotantoon, on oltava luonnonmukaista asetuksen (EU) 2018/848 liitteessä II olevan I osan 1.8.1 kohdan mukaisesti. Koska luonnonmukaista kasvien lisäysaineistoa ei kuitenkaan ole saatavilla tiettyjen lajien, alalajien tai lajikkeiden tapauksessa, kyseisen liitteen I osan 1.8.5 kohdassa sallitaan siirtymävaiheen kasvien lisäysaineiston käyttö ja säädetään muun kuin luonnonmukaisen kasvien lisäysaineiston käytön sallimisesta tietyin edellytyksin.
            
            
               (5)Neuvoston direktiivin 66/401/ETY
                  2
                nojalla rehukasvien eri sukujen, lajien tai lajikkeiden sekoituksissa olevia siemeniä voidaan saattaa markkinoille edellyttäen, että virallisessa etiketissä ilmoitetaan muun muassa seoksen eri ainesosien prosenttiosuus seoksen painosta lajeittain ilmoitettuna ja soveltuvin osin myös lajikkeittain.
            
            
               (6)Kun otetaan huomioon rehukasvien siemenseosten käytön merkitys rehun ravitsemuksellisen laadun varmistamisessa, myös silloin kun siemenseoksia ei ole tarkoitettu käytettäväksi rehukasveina, sekä merkitys pyrkimyksissä parantaa kasvien sopeutumiskykyä alueellisiin viljelyolosuhteisiin sekä lisätä maaperän viljavuutta ja biodiversiteettiä, erityisesti silloin, kun siemenseoksia käytetään maaperää ja vettä suojaavissa viljelykäytännöissä, kuten peitekasveissa, ja kun otetaan huomioon luonnonmukaisten siementen ja siirtymävaiheen siementen puute, on mahdollista käyttää siemenseoksia luonnonmukaista tuotantoa koskevien sääntöjen mukaisesti, myös silloin kun siemenseokset sisältävät luonnonmukaisia ja siirtymävaiheen sekä sallittuja muita kuin luonnonmukaisia eri kasvilajien siemeniä. Tätä varten käyttäjien saatavilla olisi oltava tarkat tiedot seosten luonnonmukaisten ja siirtymävaiheen ainesosien esiintymisestä ja määrästä, sanotun kuitenkaan rajoittamatta direktiivin 66/401/ETY vaatimusten ja mainitussa direktiivissä vaadittujen tietojen soveltamista. 
            
            
               (7)Tällaisten seosten pakkauksissa olevissa merkinnöissä olisi kuitenkin myös ilmoitettava, että seosten käyttö on sallittua ainoastaan asetuksen (EU) 2018/848 liitteessä II olevan I osan 1.8.5 kohdan mukaisesti myönnetyn luvan puitteissa ja näin ollen ainoastaan sen jäsenvaltion alueella, jonka toimivaltainen viranomainen on myöntänyt luvan. 
            
            
               (8)Lisäksi luonnonmukaisten ja siirtymävaiheen siementen käytön edistämiseksi ja yhdenmukaistetun vähimmäismäärän varmistamiseksi on aiheellista vahvistaa, kuinka paljon seoksessa on vähintään oltava kokonaispainoprosenttina luonnonmukaisia ja siirtymävaiheen siemeniä, kun merkinnöissä viitataan luonnonmukaisiin ja siirtymävaiheen ainesosiin.
            
            
               (9)Sen vuoksi asetuksen (EU) 2018/848 liitteessä III olevaa 2.1 kohtaa olisi muutettava.
            
            
               (10)Selkeyden ja oikeusvarmuuden vuoksi tätä asetusta olisi sovellettava asetuksen (EU) 2018/848 soveltamisen alkamispäivästä,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetuksen (EU) 2018/848 liitteessä III oleva 2.1 kohta tämän asetuksen liitteen mukaisesti. 
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 1 päivästä tammikuuta 2022.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 30.10.2020
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
               
            
         
         
            
                  
                     (1)
                  
                        EUVL L 150, 14.6.2018, s. 1.
               
               
                  
                     (2)
                  
                        Neuvoston direktiivi 66/401/ETY, annettu 14 päivänä kesäkuuta 1966, rehukasvien siementen pitämisestä kaupan (EYVL 125, 11.7.1966, s. 2298).
               
            
      
    ---documentbreak--- 
      
         
         
            
               LIITE 
            
            
               Korvataan asetuksen (EU) 2018/848 liitteessä III oleva 2.1 kohta seuraavasti:
            
            
               ”2.1. 
                     Toimitettavat tiedot
            
            
               2.1.1
                     Rajoittamatta muiden unionin lainsäädännössä säädettyjen merkintöjen soveltamista toimijoiden on varmistettava, että luonnonmukaiset tuotteet ja siirtymävaiheen tuotteet kuljetetaan toisille toimijoille tai toisiin yksiköihin, myös tukku- ja vähittäiskauppiaille, ainoastaan sellaisissa pakkauksissa, säiliöissä tai ajoneuvoissa, jotka on suljettu siten, ettei sisältöä voida muuttaa eikä korvata toisella tuotteella sinettiä vilpillisesti käsittelemättä tai rikkomatta, ja varustettuna merkinnöillä, joista käy ilmi
            
            
               (a)toimijan nimi ja osoite sekä, jos eri kuin toimija, tuotteen omistajan tai myyjän nimi ja osoite;
            
            
               (b)tuotteen nimi;
            
            
               (c)sen valvontaviranomaisen tai tarkastuslaitoksen nimi tai tunnusnumero, joka vastaa toimijalle tehtävistä tarkastuksista; ja
            
            
               (d)tarvittaessa erätunnus, joka on joko kansallisesti hyväksytyn tai valvontaviranomaisen tai tarkastuslaitoksen kanssa sovitun merkintäjärjestelmän mukainen ja joka mahdollistaa erän yhdistämisen 34 artiklan 5 kohdassa tarkoitettuun kirjanpitoon.
            
            
               2.1.2
                     Toimijoiden on varmistettava, että luonnonmukaisessa tuotannossa sallitut rehuseokset, jotka kuljetetaan toisille toimijoille tai tiloille, myös tukku- ja vähittäiskauppiaille, varustetaan merkinnöillä, joista käy ilmi muiden unionin lainsäädännössä säädettyjen merkintöjen lisäksi
            
            
               (a)edellä 2.1.1 kohdassa tarkoitetut tiedot;
            
            
               (b)tarvittaessa kuiva-ainepitoisuutena ilmoitettuna:
            
            
               i) luonnonmukaisten rehuaineiden kokonaisprosenttiosuus;
            
            
               ii) siirtymävaiheen rehuaineiden kokonaisprosenttiosuus;
            
            
               iii) i ja ii alakohdan soveltamisalaan kuulumattomien rehuaineiden kokonaisprosenttiosuus;
            
            
               iv) maatalousperäisen rehun kokonaisprosenttiosuus;
            
            
               (c)jos se on tarpeen, luonnonmukaisten rehuaineiden nimet; 
            
            
               (d)jos se on tarpeen, siirtymävaiheen rehuaineiden nimet; ja
            
            
               (e)rehuseosten, joita ei voida merkitä 30 artiklan 6 kohdan mukaisesti, osalta merkintä siitä, että tällaista rehua on sallittua käyttää luonnonmukaisessa tuotannossa tämän asetuksen mukaisesti.
            
            
               2.1.3
                     Toimijoiden on varmistettava, että tiettyjen eri kasvilajien luonnonmukaisia ja siirtymävaiheen siemeniä taikka muita kuin luonnonmukaisia siemeniä, joille on myönnetty lupa tämän asetuksen liitteessä II olevan I osan 1.8.5 kohdassa säädettyjen asiaankuuluvien edellytysten mukaisesti, sisältävän rehukasvien siemenseoksen pakkausmerkinnöissä annetaan tiedot seoksen täsmällisistä ainesosista, jotka ilmoitetaan kunkin ainesosalajin ja tarvittaessa ainesosalajikkeiden painoprosentteina, sanotun kuitenkaan rajoittamatta direktiivin 66/401/ETY soveltamista.
            
         
         
            
               Direktiivin 66/401/ETY liitteen IV asiaa koskevien vaatimusten lisäksi kyseisten tietojen on sisällettävä tämän kohdan ensimmäisessä alakohdassa vaadittujen tietojen lisäksi myös luettelo seoksen ainesosalajeista, jotka on merkitty luonnonmukaisiksi tai siirtymävaiheessa oleviksi. Luonnonmukaisten ja siirtymävaiheen siementen kokonaispainoprosentin on oltava seoksessa vähintään 70 prosenttia. 
            
            
               Jos seos sisältää muita kuin luonnonmukaisia siemeniä, merkinnöissä on oltava myös seuraava maininta: ”Seosta saa käyttää ainoastaan luvan soveltamisalalla ja sen jäsenvaltion alueella, jonka toimivaltainen viranomainen on sallinut seoksen käytön luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun asetuksen (EU) 2018/848 liitteessä II olevan 1.8.5 kohdan mukaisesti.”
            
            
               Edellä 2.1.1 ja 2.1.2 kohdassa tarkoitetut tiedot voidaan esittää pelkästään saateasiakirjassa, jos tällainen asiakirja voidaan kiistatta yhdistää tuotteen pakkaukseen, säiliöön tai sitä kuljettavaan ajoneuvoon. Saateasiakirjaan on merkittävä toimittajaa tai kuljetusliikettä koskevat tiedot.”